Xingwana gekap oor aanmerkings oor AfrikanersMinister Lulu Xingwana. Foto: GCIS Die burgerregte-organisasie AfriForum oorweeg dit om die Gelykheidshof te nader met ŉ klag van diskriminasie teen die minister van vroue, kinders en gestremdes, Lulu Xingwana, nadat sy gister op ŉ Australiese nuusprogram gesê het dat jong Afrikaner-mans en hul Calvinistiese geloof blameer moet word vir geweld teen vroue en kinders in Suid-Afrika. Xingwana het haar uitspraak gister op die Australiese nuuskanaal ABC News gemaak: “Young Afrikaner men are brought up in the Calvinist religion believing that they own a woman, they own a child, they own everything and therefor they can take that life because they own it….” “Xingwana se uitspraak kom op ŉ growwe skending van verskeie van die bepalings van die Wet op die Bevordering van Gelykheid en Voorkoming van Onbillike Diskriminasie neer,” het Ernst Roets, adjunk uitvoerende hoof van AfriForum gesê. “Sy diskrimineer op grond van ras, geloof en geslag. Dan beskik sy boonop duidelik nie oor die nodige kundigheid om gesaghebbend oor die onderwerp te praat nie.” AfriForum het die saak reeds aan sy regspan voorgelê. Die Afrikanerbond het intussen Xingwana se uitlatings as ŉ “uiterste verbale aanval op die integriteit van Afrikaners.” Jan Bosman, hoofsekretaris van Die Afrikanerbond, sê die minister se uitlatings is “onnodig, ongevraag en sonder enige substansie.” Bosman sê die minister skuld Afrikaners, mans, vroue en kinders, ‘n verskoning sonder enige voorbehoud. “Hierdie stelling deur minister Xingwana is in direkte konflik met die eed wat sy afgelê het toe sy die posisie van minister aanvaar het.” Bosman sê Die Afrikanerbond sal president Jacob Zuma se kantoor nader en versoek dat Xingwana van haar pligte onthef word. Klik hier om die volledige insetsel te kyk.